Broj: 711-I-787-P-101-20/21-10-12

Zagreb, 9. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI) **u predmetu dužnosnika Stipe Petrine, općinskog načelnika Općine Primošten,** na 121. sjednici Povjerenstva, održanoj 9. travnja 2021. donosi sljedeću

**ODLUKU**

**Postupak za odlučivanje o sukobu interesa protiv dužnosnika Stipe Petrine, općinskog načelnika Općine Primošten, neće se pokrenuti, s obzirom da iz prikupljenih podataka i dokumentacije, vezano za okolnost istovremenog obnašanja dužnosti općinskog načelnika Općine Primošten, koju dužnosnik Stipe Petrina u mandatu 2017.-2021. obnaša kao volonter u smislu članka 90. Zakona o lokalnoj i područnoj (regionalnoj) samoupravi i za što ne prima volontersku naknadu, i primanja naknade za članstvo u Županijskoj skupštini Šibensko-kninske županije u iznosu od 12.000,00 kn, u razdoblju od ožujka 2020. do ožujka 2021., ne proizlazi da je došlo do moguće povrede odredbi ZSSI-a.**

Obrazloženje

Povjerenstvo je dana 23. ožujka 2020. od Stručne službe Skupštine i župana - Tajništva Šibensko-kninske županije zaprimilo dopis, koji je zaprimljen u knjizi ulazne pošte Povjerenstva pod brojem: 711-U-1454-P-2101/20-01-5, i povodom kojeg je otvoren predmet broj P-101/20. U predmetnom dopisu podnositelj navodi situaciju u kojoj mu se načelnik općine, koji je i vijećnik u Županijskoj skupštini Šibensko-kninske županije, nedavno obratio dopisom sa zahtjevom za isplatu vijećničke naknade od konstituiranja skupštine u mjesecu lipnju 2017. godine pa nadalje te je priložio potvrdu Jedinstvenog upravnog odjela svoje općine iz koje proizlazi da ne prima nikakvu naknadu za obavljanje dužnosti načelnika općine. Navodi da načelnik dosad svojom voljom nije primao vijećničku naknadu. Slijedom navedenog, moli očitovanje može li načelnik općine koji je ujedno i vijećnik u županijskoj skupštini primati naknadu za članstvo u županijskoj skupštini.

U dopuni pismena zaprimljenoj u ulaznoj pošti Povjerenstva 7. travnja 2020. pod brojem 711-U-1538-P-101/20-02-5 navodi se da se radi o dužnosniku Stipi Petrini. Navedenom vijećniku naknada nije dosad isplaćivana temeljem njegovog zahtjeva od početka 2016. godine, navodi podnositelj. Po konstituiranju Skupštine upućen mu je dopis da se očituje o isplati naknade no isti se do nedavno nije očitovao. U Statutu Šibensko-kninske županije („Službeni vjesnik Šibensko-kninske županije", broj 8/09, 4/13, 3/18 i 4/20) u čl. 43. je određeno da svi vijećnici imaju pravo na naknadu. S obzirom na navedeno podnositelj postavlja pitanje je li navedeni vijećnik u sukobu interesa i trebaju li upravna tijela trebaju voditi računa o sukobu interesa dužnosnika. U prilogu dopisa dostavlja uvjerenje dužnosnika Stipe Petrine iz kojeg je vidljivo da dužnost općinskog načelnika obnaša volonterski, za što ne prima naknadu.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a Uvidom u Registar dužnosnika koji ustrojava i vodi Povjerenstvo utvrđeno je da dužnosnik Stipe Petrina u trenutnom mandatu dužnost općinskog načelnika općine Primošten obnaša od 25. svibnja 2017., dok je istu dužnost obnašao u mandatu 2013.-2017., pa je stoga Stipe Petrina na temelju obnašanja dužnosti općinskog načelnika Općine Primošten obvezan postupati sukladno odredbama ZSSI-a.

Povjerenstvo je radi provjere upućuju li navodi iz dopisa na moguću povredu odredbi ZSSI-a zatražilo potrebne podatke i dokumentaciju od Šibensko-kninske županije te izvršilo uvid u podnesena izvješća o imovinskom stanju dužnosnika.

U Izvješću o imovinskom stanju dužnosnika, koje je dužnosnik Stipe Petrina podnio povodom drugih promjena 25. veljače 2021., dužnosnik je u dijelu podataka Izvješća pod točkom I. - podatci o dužnosniku, naveo da dužnost općinskog načelnika Općine Primošten obnaša volonterski, bez primanja novčane naknade. Isti podatak dužnosnik je naveo i u Izvješću od 10. lipnja 2017., podnesenom povodom ponovnog imenovanja/izbora na istu dužnost.

Uvidom u Uvjerenje KLASA: 034-04/20-03/1, URBROJ: 2182/02-03-19-1 dostavljeno uz dopis Stručne službe Skupštine i župana - Tajništva Šibensko-kninske županije utvrđeno je sljedeće:

1. Stipe Petrina, na lokalnim izborima provedenim dana 21. svibnja 2017. godine izabran je na dužnost općinskog načelnika Općine Primošten. Stipe Petrina počeo je obnašati dužnost općinskog načelnika Općine Primošten dana 24. svibnja 2017. godine.

2. Od dana 24. svibnja 2017. godine općinski načelnik Stipe Petrina nije u radnom odnosu u Općini Primošten već svoj rad obnaša volonterski.

3. Za volonterski rad općinskog načelnika u Općini Primošten, Stipe Petrina ne prima nikakvu naknadu odnosno ne prima plaću ni volontersku naknadu.

Uvidom, na temelju ovlaštenja, u Informacijski sustav Porezne uprave, utvrđeno je da dužnosnik Stipe Petrina od lipnja 2017. do dana donošenja ove Odluke od Općine Primošten nije primio naknadu za volontersko obnašanje dužnosti. Zadnju isplatu koju je primio bila je plaća za svibanj 2017. u iznosu 6.183,67 kn.

Na zahtjev Povjerenstva, Stručna služba Skupštine i župana - Tajništva Šibensko-kninske županije dostavila je očitovanje klasa: 053-01/20-01/2, ur.broj: 2182/1-03-20-2, u kojem je navedeno da je dužnosnik Stipe Petrina član Županijske skupštine Šibensko-kninske županije od 21. lipnja 2017. kada je ista konstituirana. Stipe Petrina je bio član Županijske skupštine i u prethodnom razdoblju 2013.-2017, navodi se u dopisu. Dužnosnik Stipe Petrina nije primao naknadu do ožujka 2021., kada je zatražio da mu se započne s isplatom naknade te je zatražio i isplate svih naknada od dana konstituiranja, a zasad mu je isplaćena naknada za mjesece ožujak i travanj, ističu. Na kraju napominju da se sukladno Odluci o naknadama vijećnicima Županijske skupštine Šibensko-kninske županije vijećnička naknada isplaćuje u neto iznosu od 1.000,00 kuna mjesečno. Člankom 43. Statuta Šibensko-kninske županije (“Službeni vjesnik Šibensko-kninske županije", broj 8/09 ,4/13, 3/18 i 4/20) je propisano da vijećnici imaju pravo na naknadu.

Daljnjim dopisom KLASA: 053-01/20-01/2, URBROJ: 2182/1-03-21-4 Stručna služba Skupštine i župana - Tajništva Šibensko-kninske županije dostavila je očitovanje u kojem je navedeno da je dužnosnik Stipe Petrina kao član Županijske skupštine Šibensko-kninske županije primio naknadu od ožujka 2020. te mu je do danas isplaćen iznos od 12.000,00 kn.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primiti drugu plaću ni naknadu za obavljanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano. Stavci 2. i 3. navedenog članka propisuju iznimke od navedene zabrane.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 90. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Navedene osobe, koje dužnost ne obavljaju profesionalno, imaju, sukladno članku 90.a stavku 1. istog Zakona, pravo na naknadu za rad. Ova naknada za rad smatra se plaćom u smislu članka 4. stavka 1. ZSSI-a.

Povjerenstvo ističe da obnašanje javne dužnosti člana predstavničkog tijela jedinica lokalne i područne (regionalne) samouprave, u konkretnom slučaju člana Županijske skupštine Šibensko-kninske županije, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a, s obzirom da obnašatelje dužnosti članova predstavničkih tijela jedinica lokalne i područne (regionalne) samouprave biraju građani na lokalnim izborima na određeno razdoblje (mandat).

Povjerenstvo ističe da su člankom 89. Zakona o lokalnim izborima („Narodne novine“, broj: 144/12, 121/16, 98/19, 42/20, 144/20, 37/21) taksativno propisane nespojive dužnosti župana, gradonačelnika, općinskih načelnika i njihovih zamjenika. Stavkom 1. toga članka Zakona propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, dok župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave. Prema tome, ova odredba dopušta gradonačelnicima, općinskim načelnicima i njihovim zamjenicima istovremeno članstvo u županijskim skupštinama, dok županima i njihovim zamjenicima zabranjuje članstvo kako u županijskim skupštinama, tako i u gradskim i općinskim vijećima.

Povjerenstvo tumači, u slučaju kada posebni zakon (u ovom slučaju Zakon o lokalnim izborima), koji za određenu vrstu dužnosnika propisuje koje su druge dužnosti ili poslovi nespojivi s obnašanjem predmetne dužnosti, da je tada u smislu članka 13. stavka 1. ZSSI-a, dužnosnicima dopušteno istovremeno obnašanje onih dužnosti koje nisu izričito zabranjene odredbama posebnog zakona.

S obzirom da citirana odredba članka 89. stavka 1. Zakona o lokalnim izborima, kao posebnog zakona, izričito regulira institut nespojivih dužnosti s dužnošću gradonačelnika, općinskog načelnika, župana i njegovih zamjenika, a da citirani stavak 1. toga članka izričito propisuje u kojim je jedinicama ovim dužnosnicima zabranjeno istovremeno biti članom predstavničkog tijela, Povjerenstvo tumači da nije protivno članku 13. stavku 1. ZSSI-a da gradonačelnici, općinski načelnici i njihovi zamjenici istovremeno budu članovi županijskih skupština.

Slijedom navedenog, Povjerenstvo je utvrdilo da istovremenim obnašanjem dužnosti općinskog načelnika Općine Primošten i dužnosti člana Županijske skupštine Šibensko-kninske županije dužnosnik Stipe Petrina nije postupao protivno članku 13. stavku 1. ZSSI-a.

Nadalje, na temelju prikupljenih podataka i dokumentacije utvrđeno je da dužnosnik Stipe Petrina, uz naknadu za obnašanje javne dužnosti člana Županijske skupštine Šibensko-kninske županije u razdoblju od 2020. godine nadalje, od Općine Primošten nije primio naknadu za volontersko obnašanje dužnosti općinskog načelnika Općine Primošten, što ukazuje da u predmetnom slučaju nije došlo ni do povrede članka 12. ZSSI-a.

Slijedom svega navedenog, Povjerenstvo donijelo odluku kao u točki I. izreke ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Stipe Petrina, osobnom dostavom

2. Podnositelju upita, na znanje

3. Objava na internetskoj stranici Povjerenstva

4. Pismohrana